11-jarige met ma se vuurwapen geskietŉ 11-jarige seun van Heidelberg in Gauteng is dood nadat hy glo Dinsdagmiddag per ongeluk met sy ma se vuurwapen geskiet is. Kapt. Thivulawi Tshilate, ŉ polisiewoordvoerder van die Heidelberg-polisie, het Woensdag aan Maroela Media gesê die voorval het omstreeks 17:00 plaasgevind. “Die polisie het die seun dood aangetref in sy ma se slaapkamer,” het Tshilate gesê. “Hy het in ŉ plas bloed gelê, en het ŉ skietwond aan sy voorkop gehad.” Tshilate het gesê ŉ vuurwapen, wat in die kind se ma se naam geregistreer is, is langs sy liggaam gevind. “Die seun het na bewering die kluis se sleutels sonder sy ma se medewete gevat, en die vuurwapen uit die kluis gaan haal. Sy ma en broer was elders in die huis toe hulle ŉ skoot gehoor het. Die kluissleutels was steeds in die kluisdeur se sleutelgat.” Die moontlikheid word ondersoek dat die seun dalk met die vuurwapen gespeel het, maar die polisie kon dit nie bevestig nie. Daar is nie ŉ selfmoordbrief op die toneel gevind nie. Die polisie doen ŉ geregtelike doodsondersoek. Die kind se naam is nog nie bekend gemaak nie. Tshilate het gesê die Nasionale Vervolgingsgesag sal bepaal of daar bykomende aanklagte teen die kind se ma gebring gaan word.